**spotify\_jakso3\_Idanihmepodcast**

Äänitteen kesto: 33 min

**Litterointimerkinnät**

|  |  |
| --- | --- |
| Ding Ma  Riikka Nuutilainen |  |
| sa- | sana jää kesken |
| (sana) | epävarmasti kuultu jakso puheessa tai epävarmasti tunnistettu puhuja |
| (-) | sana, josta ei ole saatu selvää |
| (--) | useampia sanoja, joista ei ole saatu selvää |
|  |  |
| , . ? : | kieliopin mukainen välimerkki tai alle 10 sekunnin tauko puheessa |

[musiikkia]

Ding Ma:

Tervetuloa Etelä-Karjalan liiton Idän ihme -podcastiin, jota on rahoittanut EAKR-hanke Etelä-Karjalan Aasia-osaamiskeskittymä.

Kiinasta puhuttaessa vanha Kiina-ilmiö ei monelta osin pidä enää paikkaansa. Liiketoimintaympäristön ja yhteistyökumppanin muuttuessa vauhdilla ainoa tapa pärjätä on ymmärtää muutoksen suuntaa. Idän ihme -podcastin tavoitteena on host Ding Man ja asiantuntijavieraiden voimin tuoda esille monipuolisesti näkemyksiä Kiinasta. Aiheina käsitellään sekä ajankohtaisia että yleisemmin doing business in China -tyyppisiä teemoja.

Tervetuloa Idän ihme -podcastin kolmanteen jaksoon. Jälleen on torstai ja mahtavaa, että olet kuuntelija löytänyt meidän pariin.

Tänään keskustelemme Kiinan talouskehityksestä. Miten Kiinan kansantasavalta on noussut köyhästä kehitysmaasta yhdeksi maailman suurimmaksi taloudeksi? Miten kiinalaisten elintason nousu taas näkyy kulutustottumuksissa ja millaisia mahdollisuuksia tällä on meidän suomalaisille tuotteille ja palveluille?

Olen hostisi Ding Ma ja minulla on tänään vieraanani Riikka Nuutilainen. Tervetuloa, Riikka.

Riikka Nuutilainen:

Kiitoksia.

Ding Ma:

Riikka, toimit Suomen Pankin nousevien talouksien tutkimuslaitoksessa BOFITissa vanhempana ekonomistina. Kerrotko alkuun kuuntelijoillemme sinun tehtäväkuvastasi?

Riikka Nuutilainen:

Juu. Elikkä BOFIT on tosiaan Suomen Pankin yksikkö, jolla on jo pitkät perinteet Kiinan ja Venäjän talouden tutkimuksessa ja seurannassa. Ja Kiinaakin me ollaan BOFITissa seurattu jo yli 20 vuotta, ja ite mä oon nyt ollut BOFITissa semmoiset seitsemisen vuotta. Mun työnkuvana on seurata ja tutkia Kiinan talouskehitystä ja talouspolitiikkaa, eli mä [naurahtaa] yritän jollain tavalla pysyä kärryillä siitä, mitä Kiinan taloudessa tapahtuu ja miten se sitten vaikuttaa myös meihin Kiinan ulkopuolella.

Ding Ma:

Kyllä.

Riikka Nuutilainen:

Ja tällä hetkellä, kun Kiinan merkitys maailmantaloudessa on kasvanut, niin Kiina on keskeinen toimija lähes kaikissa maailmantalouteen liittyvissä kysymyksissä, mikä sitten on tehnyt sen, että on hyvin monia aloja, joita sitten pääsee seuraamaan, kun katsoo Kiinan taloutta.

Ding Ma:

Se on varmasti hyvin mielenkiintoista ja laaja-alaista. Mikä sai sinut aikoinaan kiinnostumaan Kiinan talouskehityksen seurannasta ja analysoinnista?

Riikka Nuutilainen:

No, itse asiassa ihan alun alkujaan mä ajauduin tähän Kiinan talouden tutkimuksen pariin oikeastaan vahingossa. Mulla oli yksi tuttu, joka ehdotti, että Kiinan talous voisi olla mielenkiintoinen opinnäytetyön aihe. Siihen sitten aloin perehtymään, ja sille tielle oon sitten oikeastaan jäänytkin. Kiinan taloudessa on tapahtunut niin paljon ja myös hyvin nopeasti, niin sitä on ollut mielenkiintoista seurata. Tällä hetkellä on tietysti myös kiinnostavaa seurata sitä, että mihin Kiinan talouskehitys on menossa, koska sillä on yhä isompi vaikutus maailmalla ja hyvin monella alalla, kuten esimerkiksi ilmastokysymyksissä.

Ding Ma:

Kyllä. Eli vahingon kautta tällaiseen vakuuttavaan uraan. [huvittuneena]

Riikka Nuutilainen:

[huvittuneena] Kyllä. Niin se ehkä monesti menee.

Ding Ma:

Joo. Mennään seuraavaksi päivän aiheeseen, eli Kiinan talouskehitys. Kiinan talous bruttokansantuotteessa mitattuna on yksi maailman suurimpia ja Kiinaa pidetään yhtenä globaalisena talouden suurvaltana. Meidän on hyvä kuitenkin muistaa, että vielä Kiinan kansantasavallan perustettaessa vuonna 1949 maa oli yksi maailman köyhimpiä kehitysmaita. Talous on kasvanut voimakkaasti 80-luvun talousuudistusten jälkeen ja koronavuosikaan ei ole muuttanut radikaalisesti kehityssuuntaa, vaikka toikin suuria notkahduksia ensimmäisellä vuosipuoliskolla 2020.

Riikka, tällainen ehkä pieni ja helppo kysymys tähän alkuun, niin mihin Kiinan talouskasvu on perustunut pidemmällä aikaperspektiivillä?

Riikka Nuutilainen:

No, pitkällä aikavälillä kasvu on nimenomaan perustunut tähän tuottavuuden kasvuun, valtavaan työvoiman määrään ja sitten talouden avautumiseen. Eli niin kuin sanoit, niin Kiina aloitti aika köyhältä, vaatimatto- niin sitten Kiinalla oli paljon mahdollisuuksia ottaa kiinni muuta maailmaa esimerkiksi teknologisessa kehityksessä. Ja sitten samalla valtava määrä ihmisiä muutti maalta kaupunkeihin, ja maallahan tyypillisesti väestö sai elantonsa tämmöisestä pienviljelystä, ja sitten kun siirryttiin kaupunkiin, niin pystyttiin erikoistumaan, mikä sitten paransi tuottavuutta. Ja sitten myös tästä ehkä eniten 2000-luvulla sitten talouden avautuminen on ollut merkittävä kasvun kannalta. Eli se on tuonut tehokkaampia tuotantotapoja ensinnäkin Kiinaan ja sitten mahdollistanut sen, että tuotannossa pystytään erikoistumaan ja mahdollistanut tämän vientivetoisen kasvun.

Ding Ma:

Kyllä.

Riikka Nuutilainen:

Mutta sitten nyt tietenkin ihan viime vuosina, kun Kiina on ottanut muuta maailmaa kiinni sekä elintasossa että teknologisessa kehityksessä hyvinkin nopeasti, niin sitten tässä viime vuosina kasvu on tullut enenevässä määrin investoinneista. Eli tuottavuudessa ja teknologisessa kehityksessä ollaan saavuttamassa sitä maailman eturintamaa, eli sieltä ei sillai yhtä nopeata kasvua enää olla saamassa. Sitten Kiina on jo pitkään ollut maailman suurin vientimaa, niin vientiäkään ei pystytä kasvattamaan niin voimakkaasti, koska taas kysyntä maailmalla ei kasva sitä vauhtia. Ja sitten, mikä on tietenkin tärkeä tekijä, niin Kiinassa työvoiman määrä ja työikäinen väestö on jo kääntynyt laskuun. Eli myöskään sieltä työvoiman lisäyksestä ei enää tuu kasvua, eli sitten viime vuosina kasvu on perustunut enemmän ja enemmän tämmöiseen investointivetoiseen kasvuun.

Ding Ma:

Joo. Eli kasvu investoinneista ja viennistä. Puhuttaessa Kiinan talouskasvun kolmesta näistä perinteisestä hevosvetureista, niin nimenomaan nämä investointi ja vienti ovat ne kaksi, joihin on panostettu vuosien varrella, ja sen sijaan kulutusmenojen kasvattamista alettiin vasta stimuloimaan tässä 2000-luvulla. Miltä se jako näyttää tällä hetkellä Kiinan taloudessa? Miten tällainen transformaatio on onnistunut sinun mielestäsi?

Riikka Nuutilainen:

No, tosiaan niin kuin sanoit, niin jo pitkään on ollut tämä tavoite, että talouskasvua pitäisi tasapainottaa enemmän tähän kulutusvetoiseen kasvuun pois tästä investointivetoisesta kasvusta. Ja Kiinassa siihen olisi mahdollisuuksia, eli kulutuksen osuus on yhä pieni. Ja tämmöinen enemmän kulutukseen pohjautuva kasvu olisi tasapainoisempi kasvumalli, koska se ei nojaisi välttämättä niin paljon sitten näihin investointeihin, jotka monestikin tehdään velkarahalla, eikä välttämättä aina oo niin kauhean kannattavia. Ja kulutuksessa nähdään, että siinä kulutusta olisi mahdollista lisätä huomattavasti. Esimerkiksi voitaisiin lisätä sosiaaliturvaa tai sitten tämmöistä koulutuspalveluita, sairaanhoitopalveluita, tämmöisiä, mitkä sitten myös johtaisi siihen, että kansalaisten ei tarvii säästää niin paljon, jolloin sitten taas tuloista voitaisi käyttää suurempi osa kulutukseen.

Ding Ma:

Kyllä.

Riikka Nuutilainen:

Ja noita jos Kiinan tilastoja kattoo, niin viime vuosina suurempi osa kasvusta on kyllä tullut kulutuksesta, mutta itse asiassa se kotimaisen kulutuksen osuus BKT:sta on pysynyt tasaisena jo pitkään tuommoisessa reilussa 50 prosentissa. Ja itse asiassa tuossa vuosituhannen alussa kulutuksen osuus BKT:sta oli isompi kuin mitä se on tällä hetkellä. Eli nimenomaan se investointivetoinen kasvu tuossa sitten viimeisen reilun 10 vuoden aikana on itse asiassa vähentänyt tuota kulutuksen osuutta BKT:sta. Ja sitten vielä tässä nyt viime vuoden aikana koronakriisin seurauksena lisättiin, taloutta tuettiin investoinneilla. Ja sitten toisaalta Kiinassa, niin kuin muuallakin maailmassa, niin tulojen kasvu oli hitaampaa kuin aiempina vuosina, ja sitten toisaalta epävarmuus aiheutti sen, että kuluttajat kasvatti säästämistä, eikä sitten välttämättä käyttänyt rahaa niin paljon. Niin viime vuonna näyttää siltä, että sitten nyt ainakin hetkellisesti myös tuossa kulutusvetoiseen kasvuun siirtymisessä otettiin takapakkia.

Ding Ma:

Joo. Näitä eri Kiinan talouslukuja tarkastettaessa usein kysytään, että kuinka luotettavia nämä luvut ovat, mitkä on näyttänyt siltä, että viisivuotissuunnitelmasta on asetettu tietynlainen bruttokansantuotteen kasvutavoite ja sitä on yleisesti toteutettu kahdella desimaalitarkkuudella. Kun Suomessa tilastot tarkentuvat verotulosten kautta, niin Kiinassa ei välttämättä ole tällaista revisiointikäytäntöä voimassa. Mitä mieltä Riikka oot Kiinan esittämien talouslukujen luotettavuudesta, ja käytetäänkö esim. BOFITissa omia indeksejä?

Riikka Nuutilainen:

Tämä on kyllä monitahoinen kysymys. Ensinnäkin bruttokansantuotteen mittaaminen nyt ihan missä tahansa päin maailmaa on hankalaa, ja siksi tosiaan niin kuin sanoitkin, niin tilastoja pyritään sitten revisioimaan aina kun parempaa tietoa saadaan. Ja sitten varsinkin bruttokansantuotteen mittaaminen Kiinan kokoisessa maassa, jossa vielä se talouden rakenne muuttuu niin nopeasti -

Ding Ma:

Joo.

Riikka Nuutilainen:

- että tavallaan se BKT-kehikko ei välttämättä pysy sen muutoksen vauhdissa, niin se on tietysti vaikeata. Mutta sitten niin kuin sanoitkin, niin viime vuosina kuitenkin näyttäisi siltä, että BKT-luvut ei välttämättä oo niin kovin luotettavia nimenomaan tämän niitten poliittisen merkityksen johdosta. Ja viime aikoina BKT-luvut on ollut huomattavan tasaisia, eli niistä puuttuu kaikki tämmöinen normaali kausivaihtelu, mitä me nähdään muualla maailmassa.

Ding Ma:

Joo.

Riikka Nuutilainen:

Ja tosiaan ne BKT-kasvuluvut on ollut jonkun verran korkeampia kuin mitä arvioitaisi muitten indikaattorien perusteella. Ja tämä tosiaan johtuu näistä tiukoista vuosittaisista kasvutavoitteista. Eli sitten jos ei kaikella sillä investoinnilla ja talouselvytyksellä päästä siihen kasvuun, joka on asetettu huomattavan korkeaksi, niin sitten viime kädessä laitetaan tilastot näyttämään sellaista kasvua -

Ding Ma:

[naurahtaa]

Riikka Nuutilainen:

- koska poliittisesti ei haluta myöntää, että ei välttämättä aivan ylletty näin korkeisiin lukuihin.

Ding Ma:

Joo.

Riikka Nuutilainen:

Ja tosiaan se on nimenomaan nämä keinotekoisen korkeiksi asetetut kasvutavoitteet, mitkä voi vääristää tätä BKT:n tilastointia. Ja tosiaan me esimerkiksi BOFITissa tämän takia pyritään seuraamaan Kiinan talouskehitystä tosi monien erilaisten indikaattorien, sekä näitten virallisten että sitten erilaisten yksityisten indikaattoreitten avulla.

Ding Ma:

Joo.

Riikka Nuutilainen:

Ja esimerkiksi vaikka Kiinassa toimivilta yrityksiltä saa tietoa, mikä niitten näkemys tulevaisuudesta on ja miten heidän markkina-alueellaan tilanne on kehittynyt.

Ding Ma:

Kyllä, joo.

Riikka Nuutilainen:

Ja sitten toisaalta BKT-tilastot nimenomaan on poliittisesti tärkeitä, mutta sitten monienkaan tilastojen osalta näin ei välttämättä oo. Eli silloin niihin ei kohdistu tämmöisiä poliittisia motiiveja, eikä sitten välttämättä ole syytä mitenkään epäillä niiden luotettavuutta.

Ding Ma:

Joo.

Riikka Nuutilainen:

Ja onneksi nykyään on olemassa monia eri arvioita siitä, joissa pyritään tarkastelemaan tämmöistä jonkinlaista todellista talouskehitystä. Joko niin, että tehdään muutoksia näihin olemassa oleviin Kiinan BKT-tilastoihin, tai sitten ihan niin, että unohdetaan ne BKT-tilastot kokonaan ja kerätään sitten iso joukko muita indikaattoreita ja yritetään sitten niitten perusteella arvioida, että miltä talouskehitys näyttää. Ja ne on tosiaan nyt viime vuodet näyttänyt jonkun verran hitaampaa kasvua kuin mitä Kiinan omat tilastot.

Ding Ma:

Kyllä, joo. Tullaan viime vuoteen 2020, ja Kiina oli ainoa näistä suurista talouksista, jonka talous kasvoi koronavuonna. Miten Kiinan talous toipui näin nopeasti ja mitkä tekijät vaikuttivat tähän?

Riikka Nuutilainen:

No, ensinnäkin, kun tämä koronapandemia sai alkunsa Kiinasta, niin silloin Kiinan talous oli tietenkin se, joka kärsi sen vaikutuksista ensimmäisenä. Ja sitten kun tuo epidemia alkoi pahenemaan meillä muualla maailmassa, niin Kiinassa oltiin menossa jo parempaan suuntaan, jolloin siksi vientiä (-) [13:52, ääni katkeaa] nopeasti. Ja Kiina tosiaan onnistui saamaan tuon epidemian leviämisen nopeasti kuriin kotimaassa tiukoilla tämmöisillä matkustus- ja liikkuvuusrajoituksilla. Ja tehtaatkin Kiinassa oli vähän aikaa kiinni tammi-helmikuussa, mutta niitä sitten pyrittiin nopeasti saamaan käyntiin, ja sielläkin oli tämmöisiä valtavia erilaisia tarkastus- ja desinfiointitoimenpiteitä, että saatiin nopeasti tuotanto käyntiin. Ja tosiaan Kiinan palautumista tuki Kiinan viennin hyvä kehitys. Eli Kiinasta tuotiin meille tänne esimerkiksi Suomeen ja muualle maailmaan valtavasti erilaisia, ensinnäkin näitä suojavarusteita -

Ding Ma:

Joo, kyllä.

Riikka Nuutilainen:

- epidemian varalle, mutta sitten myös kaikkia näitä etätyö- ja etäopiskelulaitteita ja muita tämmöisiä, joitten kysyntä sitten kasvoi nopeasti. Ja tosiaan Kiinassa sitten esimerkiksi tehtaat pystyi nopeasti kasvattamaan tuotantoa ja osittain mukautumaan siihen, että kun kysyntä maailmalla muuttui, niin sitten alettiin tuottamaan sitä, mitä tarvittiin.

Ding Ma:

Joo. Siirretään katseet vielä kohti tulevaisuutta, niin mikä on mielestäsi Kiinan talouskehityksen tulevaisuusnäkymä? Ja ehkä vielä pyytää silleen tarkennusta, että missä ne suurimmat haasteet voisivat olla?

Riikka Nuutilainen:

No, niin kuin tuossa ehkä aiemmin olikin jo puhetta, niin kun Kiina on ottanut kehittyneitä maita ja muuta maailmaa kiinni teknologisessa kehityksessä, ja sitten myös kun työikäisen väestön määrä on jo kääntynyt laskuun, niin kasvu on perustunut enemmän ja enemmän investointeihin, mikä on sitten kuitenkin lisännyt talouden epätasapainoa ja riskejä. Eli ensinnäkin nämä investoinnit on olleet usein valtion ja paikallishallinnon omistavien yritysten vastuulla, mikä sitten on tehnyt tämmöisistä yrityksistä tosi velkaisia. Ja ehkä monella toimialalla ne on kuitenkin vähemmän kannattavia kuin yksityiset yritykset, mikä sitten on aiheuttanut huolia siitä, että onko nämä yritykset, minkälainen niitten rahoitustilanne on ja pystyykö ne maksamaan takaisin näitä velkojaan. Ja enemmän ja enemmän uutta velkarahaa joudutaan joka vuosi laittamaan siihen, että yritykset pystyy selviytymään näistä vanhoista velkakuluistaan.

Ding Ma:

Joo, kyllä.

Riikka Nuutilainen:

Ja tämä on sitten tietysti kasvattanut nopeasti velkatasoja. Kiinassa velkatasot on jo - Kiinan kokonaisvelka on jo samalla tasolla kuin esimerkiksi euroalueella tai Yhdysvalloissa. Ja sitten se on tietenkin lisännyt myös rahoitusmarkkinoitten riskejä.

Ja sitten toinen tämmöinen iso haaste, niin kuin tietysti monessa muussakin maassa, on ikääntyminen tällä hetkellä. Mutta Kiinassa tämä tulee tapahtumaan vielä nopeammin kuin muualla nimenomaan tämän yhden lapsen politiikan takia, joka on ollut 70-luvun lopulta lähtien voimassa, josta nyt sitten on jo luovuttu, mutta syntyvyys ei kuitenkaan oo merkittävästi kasvanut. Niin tämä hyvin nopea ikääntyminen tulee tosi nopeasti sitten kasvattamaan eläkemenoja tulevaisuudessa ja sitten sitä kautta myös vähentää tuottavuutta.

Ding Ma:

Joo. Erinomaisia esimerkkejä, kyllä, että ikärakenne, väestön vanheneminen siellä Kiinassa ja rahoitussektorin tila, samalla Kiinan tällainen valtava velkaantuneisuusaste. Ja sitten vielä puhuit näistä valtionyritysten tehottomuudesta. Isoja haasteita. Saa nähdä, että saako Kiina löydettyä näihin ratkaisuja.

Samaan aikaan Kiinan valtio on lanseerannut monia hyvin ehkä mahtipontisia kampanjoita, joilla on pyritty muun muassa tuomaan helpotuksia oman talouden kasvuhaasteisiin. Näitä kampanjoita ja hankkeita ovat esimerkiksi Belt and Road, uuden silkkitien hanke, jolla on varmaan taustalla halua kotimaan teollisuuden ylikapasiteetin uudelleenohjaukselle ja valtiollisen vaikutusvallan kasvattamiselle. Made in China 2025, teollinen upgradeus ja nousu arvoketjussa ylemmäksi. Hiilineutraalisuustavoite vuonna 2060 - ja tähän on muun muassa arvioitu, että yhteensä viiden tuhannen miljardin dollarin arvosta investointia tälle sektorille tarvitaan, jotta päästään tällaiseen tavoitteeseen. Suomi ja suomalaiset yritykset ovat osittain näissä jo mukana. Miten näet tulevaisuudessa, miten meidän yritykset voivat hyödyntää paremmin näitä Kiinan valtiollisia hankkeita?

Riikka Nuutilainen:

No, ehkä sanoisin, että tyypillistä näille Kiinan johdon lanseeraamille tämmöisille suurhankkeille on se, että ehkä ylipäätään on vaikeata tietää, mitä niillä konkreettisesti tarkoitetaan ja mitä kaikkea niihin sisältyy. Ja se aiheuttaa päänvaivaa jo kiinalaisille yrityksille, jos ne haluaa päästä hyötymään näistä ohjelmista, puhumattakaan sitten ulkomaisista yrityksistä, joitten on ehkä vielä hankalampi päästä niihin mukaan.

Ding Ma:

Joo.

Riikka Nuutilainen:

Ja näitä on nimenomaan kritisoitu näitä hankkeita siitä, että niissä tyypillisesti suositaan kotimaisia yrityksiä, ja ulkomaisten yritysten esimerkiksi rahoituksen saaminen tämmöiselle projektille tai ylipäätään mukaan pääsy on ollut hankalampaa kuin kotimaisten. Mutta sitten tietenkin nyt viime aikoina monet maat on voimakkaammin painostanut Kiinaa avaamaan omia markkinoitaan ja painottanut tätä niin sanottua tasapuolista toimintaympäristöä. Eli kun meillä esimerkiksi EU:ssa suurin osa toimialoista on avoimia kaikille ulkomaisille yrityksille, myös kiinalaisille yrityksille, niin sitten halutaan vastaava pääsy myös sitten eurooppalaisille yrityksille -

Ding Ma:

Joo.

Riikka Nuutilainen:

- Kiinan markkinoille. Ja tässä esimerkiksi sitten myös tuo Kiinan ja Euroopan investointisopimus pyrkii tähän. Niin toivottavasti tämmöiset toimet tuottaa tulosta ja sitten tulevaisuudessa näistä isoistakin hankkeista tarjoutuisi enemmän mahdollisuuksia myös sitten suomalaisille yrityksille. Mutta kaiken kaikkiaan ehkä noin taloudellisesti tämmöiset suurhankkeet ei ole se kaikkein tehokkain tapa ohjata resursseja taloudessa, että välttämättä se, että keskusjohtoisesti päätetään, mihin nyt kaikki panostukset laitetaan tulevina vuosina, ei välttämättä ole se tehokkain tapa.

Ding Ma:

Kyllä, joo. Puhuimme ensimmäisessä jaksossa nimenomaan EU:n ja Kiinan investointisopimuksesta, niin toivotaan tosiaan, että tällaista tasavertaista kohtelua myös eurooppalaisille yrityksille tarjoutuisi, uusia mahdollisuuksia Kiinan markkinoilla tulevaisuudessa.

Riikka Nuutilainen:

Nimenomaan. Ja varsinkin sitten just näissä esimerkiksi ympäristöhankkeissa ja päästöjen vähentämistavoitteissa on semmoisia aloja, joissa sitten suomalaisyrityksilläkin olisi paljon osaamista.

Ding Ma:

Just näin. Kiitos, Riikka. Kun olemme tässä puhuneet Kiinan talouskasvusta ja sen vauhdista, niin luontevaa on myös keskustella kiinalaisten elintason noususta ja sen mukaan kulutustottumusten muutoksesta.

Kiinalaiset ovat tunnettuja kovina säästelijöinä. Kiinan kotimaan säästöaste oli korkeimmillaan yli 51,7 prosenttia Maailmanpankin tilastojen mukaan, ja vertailuna saman vuoden säästöaste Suomessa oli alle 23,7 prosenttia. Osana maan talouspolitiikkaa valtio lähti stimuloimaan kotimaan kulutusta vuonna 2005, koko kansan tällaiset kulutustalkoot. Kodinkoneet maaseudulle ja ajoneuvojen uusiminen -kampanjat vuonna 2008 katsotaan olleen merkittäviä käännekohtia. Riikka, miltä kiinalaisten kulutusinto näyttäytyy tilastojen valossa?

Riikka Nuutilainen:

No, tosiaan kun elintason nousu on ollut Kiinassa hyvin nopeata, niin se on tietysti luonnollisesti kasvattanut myös kulutusta. Mutta niin kuin mainitsitkin, niin kiinalaiset on yhä hyvin säästäväisiä, ja sitten muuhun maailmaan verrattuna kiinalaiset kuluttaa tuloistaan paljon pienemmän osuuden. Ja sitten toki aina, kun puhutaan Kiinasta, niin pitää muistaa, että elintaso vaihtelee huomattavasti eri alueitten välillä ja silloin tietysti kulutustottumuksetkin esimerkiksi isoissa suurkaupungeissa on aivan erilaisia kuin vaikkapa maaseudulla. Ja varmasti monessa Kiinan näistä rikkaista suurkaupungeista kulutustottumukset on hyvin samanlaisia kuin missä muussa tahansa maailman isoista metropoleista.

Ja ehkä nyt sitten viime aikoina, jos katsoo noita kulutuksen trendejä, niin tietysti kun elintaso nousee, niin kulutus keskittyy ensin tavaroihin, ja Kiinasta on tullut monien kulutushyödykkeiden tärkein markkina. Esimerkiksi automarkkina Kiinassa on maailman suurin, mutta sitten kun elintaso nousee, niin sitten ne tietyt tarvittavat kodintavarat ja muut tämmöiset investointihyödykkeet on hankittu, niin -

Ding Ma:

Joo.

Riikka Nuutilainen:

- niitä nyt ei tarvii joka vuosi hankkia, taas kulutus siirtyy enemmän ja enemmän palveluihin. Ja toki tietysti Kiinan eri alueilla ollaan sitten hyvin eri vaiheissa tätä kehitystä.

Ding Ma:

Joo. Kiinalaisten tulojen kasvu on ollut pitkään tasaista, 6 prosenttia, ja varallisuus kertyy kansalaisilla erityisesti kiinteistöjen voimakkaalla arvonnousulla. Mitä näet kehityksen suuntana tulevaisuudessa, että onko muun muassa pelkoa siitä, että kiinteistömarkkina ylikuumenee, tai tällaista kiinteistökuplan puhkeamisvaaraa?

Riikka Nuutilainen:

No, kiinteistösektori tosiaan on Kiinan taloudessa huomattavan tärkeä ja sillä on isompi merkitys kuin monessa muussa maassa. Eli tämä investointivetoinen kasvu on ensinnäkin johtanut siihen, että monet näistä investoinneista on nimenomaan kiinteistöissä. Ja sitten niin kuin mainitsit, niin kotitalouksien säästöt on myös -

Ding Ma:

Joo.

Riikka Nuutilainen:

- pitkälti asunnoissa. Eli kiinalaiset tyypillisesti omistaa asuntonsa, eivätkä välttämättä asu vuokralla. Ja sitten myös tämmöistä kertynyttä sijoitusvarallisuutta sijoitetaan sitten ostamalla vaikka toinen tai jopa kolmas asunto, koska historiallisesti asuntojen hinnat on noussut sitä vauhtia, että se on ollut hyvä sijoituskohde.

Ding Ma:

Kohde, joo.

Riikka Nuutilainen:

Ja sitten toisaalta rahoitussektori on kans vahvasti kytkeytynyt kiinteistösektoriin, että taas kotitalouksien ottamat lainat on pitkälti asuntolainoja, ja sitten taas nämä isot rakennuttajayritykset, niin ne on monet niistä hyvin velkaisia tällä hetkellä. Eli (-) [25:10] on myöntänyt niille paljon lainoja, jolloin sitten, jos Kiinan kiinteistösektorilla tapahtuisi jotakin, niin sillä olisi suuria vaikutuksia talouskehitykseen, mikä sitten on tehnyt tästä kiinteistösektorista myös poliittisesti hyvin tärkeän. Ja poliittisesti kiinteistösektorin tämmöinen vakaus halutaan ehdottomasti säilyttää.

Ding Ma:

Joo, kyllä.

Riikka Nuutilainen:

Ja sitten tämän takia hintoja esimerkiksi pyritään ohjaamaan hyvinkin kaupunkikohtaisesti, jottei vaan tämmöisiä kuplia tai varsinkaan isoja hinnanlaskuja pääsisi syntymään. Ja itse asiassa Kiinassa tuloihin nähden asuntojen hinnat monissa isoissa kaupungeissa on maailman korkeimpia.

Mutta kun nämä kiinteistöhinnatkin on poliittisesti tärkeä tai herkkä aihe, niin niistäkään tämmöisen kattavan kokonaiskuvan saaminen ei ole kovin helppoa. Mutta näyttää siltä, että nyt viime vuonnakin asuntojen hinnat jonkun verran Kiinassa nousi, että tällä hetkellä nyt ei suoraan oo merkkejä mistään asuntomarkkinahäiriöistä, mutta tosiaan se on semmoinen, mikä on iso riski aina Kiinan taloudessa ja sitä seurataan tarkasti, että mitä siellä tapahtuu.

Ding Ma:

Joo. Varmaan hyvin mielenkiintoista nähdä nimenomaan, kun kaupungistuminen tapahtuu edelleenkin Kiinassa kovaa vauhtia ja asuntomarkkina on kuitenkin sekä kansalaisten elintärkeää asia, mutta myös poliittisesti tärkeää asia vakauttaa. Mielenkiintoista nähdä, miten tämä tulevaisuus näyttää, ja toisaalta totta kai myös, että tämä vaikuttaa myös sitten kiinalaisten kulutustottumuksiin.

Kotitalouksien lisääntynyt kulutusinto - toinen puoli näyttäytyy sitten ulkomailla tapahtuvissa kulutuksissa. Maailman matkailuorganisaation mukaan kiinalaiset kuluttivat 277 miljardia dollaria vuonna 2018, joka on melkein tuplasti suurempi verrattuna toiseksi tuleviin yhdysvaltalaisiin. Kuvaavinta on ilmiö, jossa kiinalaiset matkailijat muun muassa ryntäävät Japaniin ja tyhjentävät kauppoja riisikeittimistä kosmetiikkaan. Näetkö, Riikka, että Suomikin voisi päästä tähän rahasampoon kiinni?

Riikka Nuutilainen:

Kyllä varmaankin, että Kiinan vaurastuva keskiluokka on vasta pikkuhiljaa aloittamassa tätä ulkomaanmatkailua suuressa mittakaavassa nyt, kunhan tästä koronapandemiasta päästään eroon. Ja varmasti, kun ensiksi tämmöiset perinteisemmät kohteet on nähty, niin kasvaa sitten myös mielenkiinto tämmöisiä eksoottisempia kohteita, niin kuin meitä Suomea kohtaan. Ja itse asiassa osittain näin on jo käynyt, että tuossa vuonna 2019 kiinalaiset taisi olla jo viidenneksi tärkein ulkomainen matkailijaryhmä Suomessa ja kiinalaisten matkailijoitten määrä ohitti japanilaiset jo kauan sitten. Ja sitten sama ilmiö näkyy tuossa kiinalaisten kulutuksessa, eli kun on tehty tämmöisiä matkailijatutkimuksia -

Ding Ma:

Joo.

Riikka Nuutilainen:

- niin Kiina on se ryhmä, kiinalaiset matkailijat on se ryhmä, joka kuluttaa ylivoimaisesti eniten rahaa myös Suomessa kaikkiin muunmaalaisiin matkailijoihin verrattuna.

Ding Ma:

Joo. Mitä kiinalaiset kuluttajat haluavat kenties ostaa Suomesta, tai ostaa, kun ovat Suomessa? [naurahtaa]

Riikka Nuutilainen:

No, varmaan aika lailla samoja tuotteita kuin mitä me suomalaiset, tai mitä minkä tahansa maalaiset matkailijat haluaa ostaa.

Ding Ma:

Joo.

Riikka Nuutilainen:

Mutta sitten ehkä varsinkin erilaiset matkailupalvelut ja palveluitten kulutus on varmasti semmoinen, mistä ollaan kiinnostuneita. Ravintolat ja elämyspalvelut on varmasti kysyttyjä kiinalaisten keskuudessa, ja sitten tietenkin revontulet.

Ding Ma:

Joo. Suomalaiset kuluttajabrändit ovat myös hyvin lähteneet Kiinan markkinoille. Marimekolla on omia kivijalkaliikkeitä vilkkaimmissa kauppakeskuksissa ja Keskolla on oma nettikauppa Kiinan suurimmassa verkkokauppa-alustassa. Yhdistäen tähän Kiinan kehitysnäkymään, niin Riikka, mitä mieltä oot, että kannattaako Kiinaan lähteä tulevaisuudessakin?

Riikka Nuutilainen:

Kyllä varmasti kannattaa, että niin kuin oli jo puhetta, niin monella alalla Kiinassa on tällä hetkellä maailman isoimmat markkinat ja Kiinassa markkinat myös kasvaa monilla aloilla muuta maailmaa nopeammin. Eli ehdottomasti siellä kannattaa pyrkiä olemaan mukana. Mutta sitten ehkä suomalaisyritysten suurin kompastuskivi saattaa olla niitten koko, että Kiinan markkinoille meno kuitenkin vaatii isoja panostuksia jo ihan siitä syystä, että se markkina on niin valtava ja silloin esimerkiksi jos sinne mennään jotain tuotetta myymään, niin sitähän tuotetta pitää olla paljon. Ja sitten toinen on tietysti, että monien yritysten mukaan Kiinan markkina on maailman kilpailluin markkina, niin silloin tunnettavuuden lisääminen vaatii myös panostuksia.

Ding Ma:

Kyllä. Kiitos, Riikka, ja päätetään itse asiassa tämä jakso myös jakson sanontaan. Sanonta on tällä kerralla sellainen kuin ”jiu xiāng bù pà xiàng zi shēn” (酒香不怕巷子深), eli hyvä viini ei pelkää syviä kujia. Samaa tarkoittava sanonta löytyy muun muassa myös Shakespearesta, eli ”good wine needs no bush”. Tämän jakson sanonta erityisesti ehkä kohdistuu meidän suomalaisille brändeille, sillä Kiinan kilpaillussa markkinassa pitää pystyä erottautumaan vahvalla markkinointiviestinnällä ja pitäisi rohkeasti lähteä kertomaan, miksi olemme maailman parhaita.

Kiitos. Seuraavassa jaksossa mennään makrotason toimintaympäristöstä kohti yritysmaailmaa, ja keskustelemme suomalaisten pk-yritysten viennin edistämisestä ja kansainvälistymisestä. Vieraana meillä on silloin Business Finlandin Kiinan vetäjä, kaupallisneuvos Eija Tynkkynen. Ota siis podcastimme tilaukseen Spotifyssa, Apple iTunesissa ja Google Podcastissa. Luonnollisesti löydät kaikki jaksot edelleenkin Etelä-Karjalan liiton sivuilta www.ekarjala.fi.

Kiitos, Riikka, erinomaisesta näkemyksestä. Hienoa oli saada sinut meille vieraaksi.

Riikka Nuutilainen:

Kiitoksia. Oli hauskaa olla mukana.

Ding Ma:

Kiitos vielä podcastin mahdollistajille Etelä-Karjalan liitolle, Euroopan aluekehitysrahaston EAKR:n rahoitusinstrumentille, sekä Lappeenrannan paikalliselle yritykselle VMH Productionsille teknisestä toteutuksesta.

Kiitos paljon.

[musiikkia]